ང་རང་སློབ་གྲྭར་འགྲོ་བའི་ཉིན་དེར་ལྷ་མོ་ཡང་གནས་ལ་བསྐྱལ་བ་རེད།ནངས་མོ་དེར་ང་རང་ཡང་ཨ་ཕ་དང་མ་ཡར་ལ་འགྲོགས་ཏེ་ལྷ་མོར་སྐྱེལ་མ་བྱེད་དུ་འགྲོ་དུས་རྣམ་རྒྱལ་དང་མགོན་སྐྱབས་གཉིས་ཀ་འང་ཐོན་འདུག་ལ།ཁོང་ལགཉིས་ཀྱི་ངོ་མདངས་སྐྱ་བོར་གྱུར་འདུག་པར་བལྟས་ན་ཡིད་སེམས་ཧ་ཅང་སྐྱོ་བཞིན་ཡོད་པ་ཤེས་ཐུབ།ལྷ་མོ་ནི་ནངས་མོའི་དུས་ནས་ངུ་གྱིན་འདུག་ཟེར་མོད་ད་དུང་ཡང་ངུ་མཚམས་ཆད་མི་འདུགམ་ཡར་གྱིས་བཤད་ན་བག་མ་གནས་ལ་འགྲོ་དུས་མ་ངུས་ན་ཐན་ལྟས་ཡིན་པ་རེད་ཟེར།མཇུག་མཐར་ལྷ་མོའི་ལུས་ལ་རྒྱན་ཆ་དང་དར་གོས་སྣ་ཚོགས་ཀྱིས་བརྒྱན་ཏེ་རྟ་གོང་ལ་བསྐྱོན་རྩིས་བྱེད་དུས་སུ།ནམ་རྒྱུན་ལུ་གུ་ལྟར་གཉོམ་པའི་ཁོ་མོ་སྨྱོས་པ་ལྟར་གྱུར་ཏེ་ངུ་ཞོར་དུ་ཕྱིར་འཐེན་བྱས་ཤིང་རྟ་གོང་ལ་གཏན་ནས་ཞོན་ཁ་མ་ཉན་པས་ཉེ་འཁོར་གྱི་མི་ཚང་མའི་མིག་མཐའ་མཆི་མས་བརླན་པར་བྱས་སོང་།སྐབས་དེར་ལྷ་མོའི་ཨ་མ་ཡང་ཕ་རོལ་ནས་ངུ་བཞིན་འདུག་པས་ངའི་སེམས་ལ།ཁྱོད་ངུ་རྒྱུ་ཡོང་ན་བུ་མོ་བཙན་ཚུགས་ཀྱིས་གནས་ལ་སྟེར་དོན་ཅི་ཡོད་སྙམ།ལྷ་མོས་ངོ་རྒོལ་བྱེད་པའི་རྣམ་པ་དེས་ངའི་སེམས་ལའང་བཟོད་མི་ཐུབ་པའི་ན་ཟུག་ཅིག་སྐྱེས་སུ་བཅུག་བྱུང་མོད་བྱ་ཐབས་ཅི་ཡོད།གསར་བུ་འགས་བྱ་གླག་གིས་ལུ་གུ་བཟུང་བ་ལྟར་ཁོམོ་རྟ་གོང་དུ་བཙན་གྱིས་བསྐྱོན་རྗེས་ངུ་སྐད་དང་རྟ་ཕོའི་རྨིག་སྒྲའི་ཁྲོད་ནས་རུ་སྐོར་འདི་དང་གྱེས་སོང་།